คปภ.โรดโชว์ประกันใหม่คุ้มภัย5อย่าง
คปภ.เดินสายโรดโชว์แบบประกันภัยธรรมชาติให้นักธุรกิจอสังหาริมทรัพย์ ย้ำราคาถูกกว่าแยกซื้อ
21 ส.ค. 2554

คปภ.เดินสายโรดโชว์แบบประกันภัยธรรมชาติให้นักธุรกิจอสังหาริมทรัพย์ ย้ำราคาถูกกว่าแยกซื้อ
น.ส.คนึงนิจ สุจิตจร ผู้อำนวยการฝ่ายอาวุโส ฝ่ายกำกับผลิตภัณฑ์วินาศภัย สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ขณะนี้ คปภ.ร่วมกับบริษัทประกันวินาศภัยในการออกแบบประกันภัยธรรมชาติที่ให้ความคุ้มครองภัยแผ่นดินไหว น้ำท่วม ไฟไหม้ พายุ ลูกเห็บ ซึ่งเป็นการออกเป็นแพ็กเกจ ทำให้ราคาเบี้ยประกันภัยต่ำ เมื่อเทียบกับการแยกซื้อความคุ้มครองแต่ละประเภท ให้กับผู้ประกอบการธุรกิจอสังหาริมทรัพย์
ทั้งนี้ เพื่อรองรับภัยธรรมชาติใหม่ๆ ที่มีความถี่เพิ่มขึ้น เช่น แผ่นดินไหว พายุ ซึ่งผู้ประกอบการธุรกิจอสังหาริมทรัพย์สามารถโอนความเสี่ยงเหล่านี้ไปให้กับบริษัทประกันภัยระหว่างการก่อสร้างได้
นอกจากนี้ รัฐบาลยังมีแนวโน้มที่จะโอนความเสี่ยงจากภัยธรรมชาติไปให้กับมืออาชีพมากขึ้น เช่น การประกันภัยพืชผลข้าวนาปี ซึ่งทางบริษัทประกันภัยได้ดึงบริษัทประกันภัยต่างประเทศเข้ามาร่วมรับความเสี่ยง ทำให้ลูกค้ามั่นใจได้ว่าจะได้รับการชดเชยความเสียหายที่เกิดขึ้นแน่นอน
“อย่างประเทศญี่ปุ่นเขามีการตั้งกองทุนประกันภัยแผ่นดินไหว เพื่อนำมาชดเชยกรณีเกิดความเสียหายขึ้น แต่บ้านเรายังไม่มี”น.ส.คนึงนิจ กล่าว